title: Komisijos sprendimas 2020 m. kovo 25 d. dėl bendro atidėjinių fondo turto valdymo gairių 2020/C 131/03

text:
22.4.2020

                  LT

                  Europos Sąjungos oficialusis leidinys

                  C 131/3

         KOMISIJOS SPRENDIMAS
         2020 m. vasario 25 d.
         dėl bendro atidėjinių fondo turto valdymo gairių
         (2020/C 131/03)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į Europos atominės energijos bendrijos steigimo sutartį,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (1), ypač į jo 213 straipsnio 5 dalį,
         pasikonsultavusi su Komisijos apskaitos pareigūnu,
         kadangi:

                     (1)

                     naudojant finansines priemones, biudžeto garantijas ir finansinę paramą galima veiksmingai ir efektyviai naudoti Sąjungos biudžeto išteklius. Todėl būtina sudaryti garantijų fondų atidėjinius, kad prireikus būtų galima mobilizuoti didelę mokėjimų asignavimų sumą;

                     (2)

                     pagal Europos Parlamento ir Tarybos reglamentą (ES) 2015/1017 (2) ir Europos Parlamento ir Tarybos reglamentą (ES) 2017/1601 (3) Komisija valdo Europos strateginių investicijų fondo garantijų fondo ir Europos darnaus vystymosi fondo garantijų fondo turtą. Pagal Tarybos reglamentą (EB, Euratomas) Nr. 480/2009 (4) Europos investicijų bankas (EIB) valdo Išorės veiksmų garantijų fondo turtą;

                     (3)

                     nuo daugiametės finansinės programos po 2020 m. taikymo pradžios dienos Komisija siūlo nustatyti dvi naujas bendrąsias biudžeto garantijas: „InvestEU“ garantiją, teisėkūros institucijoms pasiekus dalinį bendrą sutarimą dėl pasiūlymo dėl Europos Parlamento ir Tarybos reglamento dėl programos „InvestEU“ (5), ir „Išorės veiksmų garantiją“ pasiūlyme dėl Europos Parlamento ir Tarybos reglamento dėl Kaimynystės, vystomojo ir tarptautinio bendradarbiavimo priemonės (KVTBP) (6). Pagal teisėkūros institucijų pasiekto dalinio bendro sutarimo dėl pasiūlymo dėl Europos Parlamento ir Tarybos reglamento dėl programos „InvestEU“ 9 straipsnio 1 dalį „InvestEU“ garantijos atidėjiniai, be kita ko, gali būti sudaromi iš valstybių narių įnašų. „Išorės veiksmų garantija“, kuria remiamos operacijos, kurioms pagal Tarybos sprendimą 77/270/Euratomas (7) teikiamos biudžeto garantijos, makrofinansinė parama ir paskolos trečiosioms šalims, turėtų būti nustatyta pagal esamą EDVF garantiją ir Išorės veiksmų garantijų fondą. EDVF garantijų fonde ir Išorės veiksmų garantijų fonde 2020 m. gruodžio 31 d. esantis grynojo turto likutis turėtų būti perkeltas į bendrą atidėjinių fondą;

                     (4)

                     atidėjiniai, sudaryti su finansinėmis priemonėmis, biudžeto garantijomis arba finansine parama susijusiems finansiniams įsipareigojimams vykdyti, turėtų būti laikomi bendrame atidėjinių fonde. Pagal Reglamento (ES, Euratomas) 2018/1046 (toliau – Finansinis reglamentas) 211 straipsnio 4 dalį ir 212 straipsnio 1 dalį bendras atidėjinių fondas turėtų būti sudarytas iš šių išteklių: įnašų iš Sąjungos bendrojo biudžeto, remiantis taikytinais reglamentais, visų pirma reglamentu, kuriuo nustatoma daugiametė finansinė programa, ir išnagrinėjus perskirstymo galimybes; išteklių, kurie laikomi bendrame atidėjinių fonde, investavimo grąžos; sumų, susigrąžintų iš įsipareigojimų nevykdančių skolininkų pagal susitarime dėl garantijos arba paskolos nustatytą susigrąžinimo procedūrą; pajamų ir bet kokių kitų mokėjimų, kuriuos Sąjunga gavo pagal susitarimą dėl garantijos arba paskolos; kai taikytina, valstybių narių ir trečiųjų šalių piniginių įnašų į Sąjungos finansines priemones, biudžeto garantijas arba finansinę paramą;

                     (5)

                     bendro atidėjinių fondo ištekliai turėtų būti paskirstyti į skyrius, atitinkančius kiekvieną iš prisidedančių priemonių. Pagrindinių skyrių, kaip vienos didelės turto grupės, lėšų valdymas turi keletą privalumų. Jis užtikrina veiklos masto ekonomiją valdant turtą. Jis leidžia gauti daugiau turto diversifikavimo naudos ir mažina pagal Finansinio reglamento 213 straipsnyje nurodytą faktinę atidėjinių normą laikytiną pinigų ir pinigų ekvivalentų sumą;

                     (6)

                     atidėjinių sudarymui ir bendram atidėjinių fondui taikytinomis taisyklėmis turėtų būti nustatyta patikima vidaus kontrolės sistema, kad ES biudžeto ištekliai būtų naudojami veiksmingai ir efektyviai ir kad būtų užtikrintas veiksmingas lėšų valdymas ir paskirstymas;

                     (7)

                     bendro atidėjinių fondo turto valdymo gairėmis turėtų būti užtikrintas reikiamas likvidumas, kad būtų visiškai ir greitai patenkinti visi reikiami netenkamų pinigų srautai, pavyzdžiui, reikalavimai mokėti pagal garantiją, ir aukšto patikimumo lygio kapitalo išsaugojimas fondo investavimo laikotarpiu. Turtą turėtų valdyti finansų valdytojas, remdamasis investavimo strategija, pateikta kaip strateginis turto paskirstymas, atspindintis investavimo tikslus ir priimtiną riziką. Investavimo strategija turėtų atsispindėti strateginiame lyginamajame indekse (toliau – lyginamasis indeksas). Lyginamasis indeksas turėtų būti nustatytas atsižvelgiant į gerąją sektoriaus patirtį;

                     (8)

                     siekiant padidinti laukiamą grąžą, su tam tikrais apribojimais turėtų būti leidžiama nukrypti nuo lyginamojo indekso, kiek tai susiję su turto paskirstymu ir (arba) portfelio rizikos ypatybėmis. Vis dėlto suprantama, kad nuo tikėtinos portfelio vertės gali būti nukrypstama dėl reikšmingų rinkos sąlygų pokyčių ar kitų veiksnių, turinčių įtakos investicinei aplinkai;

                     (9)

                     turtas turėtų būti valdomas naudojant investicijų spektrą, kuris užtikrintų tinkamą rizikos ir grąžos pusiausvyrą ir būtiną portfelio likvidumą. Išvestinės finansinės priemonės neturėtų būti naudojamos spekuliaciniais tikslais. Nustatant turto atrankos kriterijus turėtų būti visapusiškai atsižvelgiama į Komisijos tikslus, susijusius su tvarios finansų sistemos ir socialinio teisingumo stiprinimu. Aplinkosauginiais, socialiniais ir valdymo (ASV) kriterijais grindžiama investavimo praktika, visų pirma atsižvelgiant į Komisijos komunikatą dėl Europos žaliojo kurso (8), tampa vis svarbesnė ir Komisija turėtų rodyti pavyzdį šioje srityje;

                     (10)

                     pagal Finansinio reglamento 212 straipsnį ir 213 straipsnio 2 dalies antrą pastraipą finansų valdytojas, laikydamasis prudencinių taisyklių ir atsižvelgdamas į finansinių priemonių, biudžeto garantijų arba finansinės paramos leidimus suteikiančių tarnybų teikiamas mokėjimų prognozes, turėtų užtikrinti minimalią fondo išteklių sumą (likvidumo atsargą) pinigais arba pinigų ekvivalentais;

                     (11)

                     investavimo strategijos priėmimas ir įgyvendinimas turėtų priklausyti nuo valdymo struktūros, kuria užtikrinamas rizikos valdymo funkcijos nepriklausomumas. Būtina aiškiai apibrėžti finansų valdytojo ir apskaitos pareigūno, taip pat Komisijos tarnybų (įgyvendinančių finansines priemones, biudžeto garantijas ar finansinę paramą, susijusias su įvairiais bendro atidėjinių fondo skyriais) (toliau – leidimus suteikiančios tarnybos), kurių leidimus suteikiančiam pareigūnui perduotos atitinkamos pareigos buvo perduotos darbuotojams, funkcijas;

                     (12)

                     finansų valdytojas turėtų prižiūrėti investavimo strategijos įgyvendinimą laikydamasis taisyklių ir procedūrų, kurias turi nustatyti apskaitos pareigūnas, prudencinių taisyklių ir patikimo finansų valdymo. Pagal Finansinio reglamento 213 straipsnio 3 dalį finansų valdytojas taip pat turi kasmet apskaičiuoti faktinę atidėjinių normą ir pateikti Europos Parlamentui ir Tarybai bendro atidėjinių fondo ataskaitą pagal to reglamento 214 straipsnį;

                     (13)

                     remdamasi Finansinio reglamento 212 straipsnyje nurodytu nepriklausomu vertinimu, Komisija pateikė komunikatą (9) Europos Parlamentui ir Tarybai. Komunikate patvirtinama, kad bendro atidėjinių fondo turto finansinį valdymą turi vykdyti Komisija;

                     (14)

                     pagal Finansinį reglamentą finansų valdytojas neturėtų turėti nesuderinamų pareigų, t. y. jos turėtų būti atskirtos nuo prisidedančių priemonių leidimus suteikiančių tarnybų arba apskaitos pareigūno pareigų;

                     (15)

                     Biudžeto generalinis direktoratas sukaupė kelių investicinių portfelių valdymo patirties ir yra nustatęs tinkamą valdymo sistemą ir vidaus taisykles, kad užtikrintų veiksmingą bendro atidėjinių fondo turto finansinį valdymą. Tas pačias užduotis iki 2019 m. gruodžio 31 d. vykdė Ekonomikos ir finansų reikalų generalinis direktoratas (toliau – Ekonomikos ir finansų reikalų GD). Pagal 2019 m. gruodžio 1 d. Komisijos pirmininko sprendimą dėl Komisijos narių pareigų organizavimo (P(2019)1) Ekonomikos ir finansų reikalų GD L direktoratas „Iždas ir finansinės operacijos“ perkeliamas iš Ekonomikos ir finansų GD į Biudžeto generalinį direktoratą, išskyrus grupę, dirbančią ekonominės ir pinigų sąjungos stiprinimo srityje, kuri lieka Ekonomikos ir finansų reikalų GD. Todėl būtina aiškiai apibrėžti finansų valdytojo funkciją Komisijoje ir perduoti finansų valdytojo pareigas ir užduotis Biudžeto generaliniam direktoriui;

                     (16)

                     pagal Finansinio reglamento 212 straipsnio 3 dalį apskaitos pareigūnas turi nustatyti procedūras, kurios taikytinos su bendru atidėjinių fondu susijusioms pajamų bei išlaidų operacijoms ir, pritarus finansų valdytojui, – turtui ir įsipareigojimams;

                     (17)

                     leidimus teikti finansines priemones, biudžeto garantijas ar finansinę paramą suteikiančios tarnybos turėtų aktyviai stebėti finansinius įsipareigojimus, už kuriuos jos yra atsakingos, ir kasmet, o reikšmingų pokyčių atveju – nedelsdamos informuoti finansų valdytoją apie pokyčius;

                     (18)

                     Komisija turėtų nurodyti, kaip finansų valdytojas, apskaitos pareigūnas ir leidimus suteikiančios tarnybos turi vykdyti savo funkcijas ir pareigas, kaip nustatyta šiame sprendime, ir nustatyti bendro atidėjinių fondo valdymo struktūros veikimą. Vidaus administraciniame akte ir finansų valdytojo bei leidimus suteikiančių tarnybų susitarime dėl paslaugų lygio turėtų būti nustatytos papildomos būtinos šio sprendimo taikymo taisyklės;

                     (19)

                     esamo Europos strateginių investicijų fondo ir Europos darnaus vystymosi fondo, turinčių atitinkamus garantijų fondus, išteklius turėtų sudaryti du bendro atidėjinių fondo skyriai. Todėl būtina panaikinti atitinkamas tiems garantijų fondams taikomas turto valdymo gaires;

                     (20)

                     pagal Finansinio reglamento 282 straipsnio 3 dalies g punktą nuostatos, kuriomis įsteigiamas bendras atidėjinių fondas, taikomos nuo daugiametės finansinės programos po 2020 m. taikymo pradžios dienos. Todėl šis sprendimas turėtų būti taikomas nuo tos pačios dienos,

               NUSPRENDĖ:

            1 straipsnis
            Bendro atidėjinių fondo turtas ir prisidedančios priemonės

               1.   Atsižvelgiant į Finansinio reglamento 211 straipsnio 4 dalį ir 212 straipsnio 1 dalį, bendrame atidėjinių fonde visų pirma laikomi teisės aktuose, kuriais nustatomos toliau nurodomos biudžeto garantijos ir finansinė parama, numatytų toliau nurodomų prisidedančių priemonių atidėjiniai:

                           a)

                           Europos strateginių investicijų fondo garantijos;

                           b)

                           Europos darnaus vystymosi fondo garantijos ir Išorės veiksmų garantijų fondo.

               2.   Bendrame atidėjinių fonde taip pat visų pirma laikomi papildomų prisidedančių priemonių atidėjiniai, su sąlyga, kad įsigalios atitinkamos pasiūlytų teisės aktų, kuriais nustatomos susijusios biudžeto garantijos, finansinės priemonės ir finansinė parama, nuostatos.

               3.   Be to, atsižvelgiant į Finansinio reglamento 279 straipsnio 3 dalį, į bendrą atidėjinių fondą gali būti pinigais arba kaip nuosavybės teisė į tinkamą finansinį turtą perkelti kitų papildomų prisidedančių priemonių atidėjiniai, visų pirma:

                           a)

                           esamų finansinių priemonių su dideliu neapmokėtu turto portfeliu, turinčių tą patį investicijų spektrą kaip ir bendras atidėjinių fondas, kaip numatyta šio reglamento 8 straipsnyje, kai tai atitinka Finansinio reglamento 279 straipsnio 3 dalį;

                           b)

                           kitų Komisijos politikos priemonių, kurios įsigijo didelius neapmokėtus turto portfelius, turinčius tą patį investicijų spektrą kaip ir bendras atidėjinių fondas, kaip apibrėžta 8 straipsnyje;

                           c)

                           valstybių narių, prašančių valdyti galimą įnašą iš fondų, kuriems taikomas pasidalijamojo valdymo principas, išteklių, kaip numatyta programos „InvestEU“ valstybės narės skyriaus tikslais.

               4.   Leidimus suteikianti tarnyba iš anksto sutaria su finansų valdytoju apie papildomų atidėjinių perkėlimą į 3 dalyje nurodytą bendrą atidėjinių fondą ir apie tai jam praneša.

               5.   Visiems esamiems įsipareigojimams, prisiimtiems ne iš bendro atidėjinių fondo, pagal Finansinio reglamento 279 straipsnio 3 dalį, tebegalioja turto valdymo gairės ir nurodymai, dėl kurių jau susitarta.

            2 straipsnis
            Bendro atidėjinių fondo valdymo bendrasis tikslas

               1.   Bendras atidėjinių fondas valdomas taip, kad būti užtikrintas reikiamas likvidumas siekiant visiškai ir greitai patenkinti visus reikiamus netenkamų pinigų srautus ir reikalavimus mokėti pagal garantiją, ir kad būtų užtikrintas aukšto patikimumo lygio kapitalo išsaugojimas fondo investavimo laikotarpiu.

               2.   Siekdamas 1 dalyje nustatyto bendrojo tikslo, bendro atidėjinių fondo finansų valdytojas valdo turtą pagal prudencines taisykles ir patikimo finansų valdymo principus bei Komisijos apskaitos pareigūno nustatytas taisykles ir procedūras.

               3.   Siekiant valdyti portfelio vertės svyravimus, bendro atidėjinių fondo portfelis sudaromas taip, kad būtų užtikrintas aukštas reikalavimus atitinkančio turto klasių, geografinių vietovių, emitentų ir terminų diversifikavimo laipsnis.

            3 straipsnis
            Bendro atidėjinių fondo struktūra ir veikimas

               1.   Bendro atidėjinių fondo ištekliai paskirstomi į skyrius, atitinkančius kiekvieną iš prisidedančių priemonių, kaip apibrėžta 1 straipsnyje.

               2.   Skyrių dalis nustatoma pro rata, atsižvelgiant į įnašus į bendro atidėjinių fondo turtą ir išmokas iš jo pagal kiekvieną prisidedančią priemonę.

               3.   Visi įsipareigojimai, kurie tenka pagrindinėms prisidedančioms priemonėms, įvykdomi panaudojant bendro atidėjinių fondo turtą, neviršijant atitinkamo skyriaus dalies. Bet koks per didelis lėšų išmokėjimas turi būti išimtinis, laikinas ir iš prisidedančios priemonės grąžinamas nominaliąja suma.

               4.   Jei bendrame atidėjinių fonde esantis turtas pagal atitinkamo skyriaus dalį yra išnaudotas, Komisija prašo biudžeto valdymo institucijos skirti reikiamus asignavimus prisiimtiems įsipareigojimams įvykdyti.

               5.   Išimtiniais atvejais pagal Finansinio reglamento 30 straipsnio 1 dalies g punktą Komisija savo biudžeto skirsnyje gali perkelti asignavimus iš biudžeto garantijos biudžeto punkto į kitos biudžeto garantijos biudžeto punktą, taip pat išimtiniais atvejais, kai bendrajame atidėjinių fonde numatytų pastarosios biudžeto garantijos išteklių nepakanka vykdyti reikalavimą mokėti pagal garantiją ir su sąlyga, kad vėliau bus atkurta perkelta suma Finansinio reglamento 30 straipsnio 1 dalies g punkte ir Finansinio reglamento 212 straipsnio 4 dalyje nustatyta tvarka.

               6.   Pagal Finansinio reglamento 211 straipsnio 7 dalį Komisija kuo skubiau informuoja biudžeto valdymo instituciją, kai bet kurio skyriaus dalių vertė nukrenta žemiau 50 % sumų, numatytų pritaikius faktinę atidėjinių normą, taip pat ir tuo atveju, kai ši vertė nukrenta žemiau 30 % tų numatytų sumų.

            4 straipsnis
            Reikalavimų mokėti pagal garantiją vykdymas

               1.   Reikalavimų mokėti pagal finansinių priemonių, biudžeto garantijų ir finansinės paramos garantijas, padengiamas iš bendro atidėjinių fondo, (toliau – reikalavimai mokėti pagal garantiją) sureguliavimas užtikrina tų pervedimų atsekamumą ir registravimą Komisijos apskaitos sistemoje.

               2.   Laikantis taikomų rizikos apribojimų, reikalavimai mokėti pagal garantiją ir kiti susiję mokėjimo prašymai gali būti tenkinami pinigais ir (arba) parduodant turtą iš bendro atidėjinių fondo ir (arba) sudarant atpirkimo sandorius.

               3.   Gavusi įgyvendinančiojo partnerio reikalavimą mokėti pagal garantiją arba susijusį mokėjimo prašymą arba siekdama Komisijos centriniame ižde išlaikyti minimalią išteklių pinigais ar pinigų ekvivalentais sumą likvidumo atsargoje pagal Finansinio reglamento 212 straipsnį ir 213 straipsnio 2 dalies antrą pastraipą, už prisidedančią priemonę atsakinga leidimus suteikianti tarnyba pateikia lėšų papildymo pavedimą, kad būtų atkurta likvidumo atsargos atitinkamos eilutės vertė. Remdamasis šiais lėšų papildymo pavedimais, Komisijos iždas prašo pervesti sumas į šiems reikalavimams mokėti pagal garantiją arba mokėjimo prašymams tvarkyti specialiai sukurtą sąskaitą: iš jos sumos pervedamos leidimus suteikiančioms tarnyboms, o šios gali jas panaudoti mokėjimams įgyvendinantiesiems partneriams atlikti.

               4.   Leidimus suteikiančios tarnybos perduoda išankstinę informaciją apie visus reikalavimus mokėti pagal garantiją arba susijusius mokėjimo prašymus, kai tik ji tampa prieinama, kad finansų valdytojas galėtų tinkamai pasirengti reaguoti į šiuos reikalavimus mokėti pagal garantiją ir mokėjimo prašymus. Leidimus teikti prisidedančias priemones suteikiančios tarnybos aktyviai stebi finansinius įsipareigojimus, už kuriuos jos yra atsakingos, kad galėtų pateikti pajamų prognozes ir išankstinę informaciją, kiek tai įmanoma, apie tikėtinus reikalavimus mokėti pagal garantiją.

               5.   Bendro atidėjinių fondo veikimo metinėje ataskaitoje pateikiama informacija apie reikalavimus mokėti pagal garantiją ir susijusius mokėjimo prašymus, kuriuos tenkina bendras atidėjinių fondas.

            5 straipsnis
            Investavimo strategija

               1.   Finansų valdytojas parengia investavimo strategiją, kuria būtų vadovaujamasi valdant bendro atidėjinių fondo turtą, kad būtų pasiekti 2 straipsnyje nustatyti investavimo tikslai. Ši investavimo strategija išreiškiama kaip strateginis turto paskirstymas, nustatant orientacinį tikslinį paskirstymą įvairioms portfelio reikalavimus atitinkančio finansinio turto kategorijoms.

               2.   Finansų valdytojas strateginį turto paskirstymą parodo strateginiame lyginamajame indekse (toliau – lyginamasis indeksas), pagal kurį lyginami bendro atidėjinių fondo veiklos rezultatai.

               3.   Investavimo strategiją ir lyginamąjį indeksą pasiūlo finansų valdytojas ir dėl jų, pasikonsultavus ir palaikant ryšius su leidimus suteikiančiomis tarnybomis, sutariama su apskaitos pareigūnu.

               4.   Investavimo strategija ir lyginamasis indeksas gali būti keičiami įvykus tinkamai dokumentais pagrįstų ir motyvuotų ekonominių sąlygų pokyčių, esminių prisidedančių priemonių poreikių ir padėties pokyčių arba didelių gaunamų ir netenkamų pinigų srautų įverčių pokyčių. Investavimo strategijos keitimo procedūra yra tokia pati kaip ir jos pradinio priėmimo procedūra. Investavimo strategija nustatoma atsižvelgiant į bendro atidėjinių fondo investavimo laikotarpį ir priimtiną riziką.

               5.   Bendro atidėjinių fondo investavimo laikotarpis atspindi bendras skirtingų prisidedančių priemonių investavimo perspektyvas, atsižvelgiant į biudžeto įnašų tvarkaraštį ir į gaunamų ir netenkamų pinigų srautų įverčius, kuriuos už prisidedančias priemones atsakingos leidimus suteikiančios tarnybos teikia prieš parengiant pradinę investavimo strategiją ir kasmet per visą prisidedančios priemonės gyvavimo laikotarpį arba tais atvejais, kai numatoma didelių pokyčių.

               6.   Finansų valdytojas bendro atidėjinių fondo priimtiną riziką apibrėžia kaip didžiausią dėl jo turto valdymo veiklos patirtų nuostolių sumą, kuri gali būti priimtina bendram atidėjinių fondui. Priimtina rizika išreiškiama rizikos parametrais, pvz., labai patikimai nustatyta vertės pokyčio rizika, kad yra labai maža tikimybė faktiniams nuostoliams viršyti didžiausius tikėtinus nuostolius.

            6 straipsnis
            Kaip finansų valdytojas įgyvendina investavimo strategiją

               1.   Finansų valdytojas įgyvendina investavimo strategiją atsižvelgdamas į turto valdymo gaires ir atitinkamas taisykles bei procedūras.

               2.   Finansų valdytojas prižiūri šiame sprendime nustatytų procesų veikimą.

               3.   Finansų valdytojas teikia ataskaitas pagal 11 straipsnį.

               4.   Finansų valdytojo rizikos valdymo tarnyba praneša apskaitos pareigūnui apie visus svarbius susirūpinimą keliančius klausimus, susijusius su patikimu ir apdairiu finansiniu turto valdymu.

               5.   Finansų valdytojas prižiūri visų susijusių paramos paslaugų (apskaitos, analizės, prekybos sprendimų), reikalingų veiksmingam investavimo strategijos įgyvendinimui užtikrinti, viešuosius pirkimus.

               6.   Siekiant užtikrinti veiksmingą ir efektyvų investavimo strategijos įgyvendinimą, finansų valdytojui suteikiami įgaliojimai perduoti konkrečias funkcijas ar procesus akredituotiems paslaugų teikėjams, turintiems visus reikiamus leidimus teikti perduotas paslaugas. Veikla, kurią galima perduoti vykdyti:

                           a)

                           bendro atidėjinių fondo skyrių turto ir dalių vertinimas ir apskaita;

                           b)

                           bendro atidėjinių fondo turto saugojimas, pasauga ir administravimas;

                           c)

                           lyginamųjų indeksų kūrimas, vertinimas ir priežiūra, rinkos duomenys.

            7 straipsnis
            Veiklos rezultatų ir kiti vertinimai

               1.   Finansų valdytojas nustato bent mėnesinę bendro atidėjinių fondo grynojo turto vertę (GTV). Visi sandoriai (gaunami ir netenkami pinigų srautai) įvertinami GTV mėnesio pabaigoje.

               2.   Bendras investuoto turto pelnas arba nuostoliai, kuriuos atspindi bendro atidėjinių fondo GTV, paskirstomi proporcingai atitinkamų finansinių priemonių, biudžeto garantijų ir finansinės paramos skyrių daliai.

               3.   Portfelis vertinamas taikant finansų valdytojo pasiūlytus ir apskaitos pareigūno patvirtintus vertinimo metodus ir procedūras. Tie metodai ir procedūros gali apimti rinkos uždarymo kainas, išorės vertintojo nustatytas kainas, kotiruojamas aktyvios rinkos kainas ir, jei jų nėra, vidaus ar išorės vertinimo modelius. Jei turtas buvo pirktas arba parduotas, naudojamos sandorio kainos.

               4.   Portfelio veiklos rezultatai vertinami remiantis tikrąja verte, atsižvelgiant į priemonių rinkos kainas. Portfelio veiklos rezultatai apskaičiuojami ir absoliučia išraiška, ir atsižvelgiant į lyginamąjį indeksą, kaip nurodyta 5 straipsnyje.

               5.   Bendro atidėjinių fondo tiesioginės turto valdymo išlaidos padengiamos bendro atidėjinių fondo turtu. Tos turto valdymo išlaidos apima saugojimo mokesčius, išorės audito išlaidas, prekybos ir apsidraudimo išlaidas, banko mokesčius ir išlaidas, susijusias su vertybinių popierių skolinimo sandoriais ir kitomis pagal 8 straipsnį reikalavimus atitinkančioms operacijomis.

               6.   Prekybos infrastruktūros išlaidos, įskaitant duomenų paslaugų išlaidas, tiesiogiai susijusias su bendro atidėjinių fondo turto valdymu, gali būti atskaitomos iš fondo turto.

            8 straipsnis
            Reikalavimus atitinkantis investicijų spektras

               1.   Iš bendro atidėjinių fondo investuojama tik į:

                           a)

                           pinigų rinkos turtą eurais;

                           b)

                           fiksuotųjų pajamų vertybinius popierius;

                           c)

                           reguliuojamo kolektyvinio investavimo į skolos ir nuosavybės vertybinius popierius priemones.

               2.   Bendras atidėjinių fondas tų turto klasių pozicijas įgyja investuodamas į šias priemones arba vykdydamas šias operacijas:

                           a)

                           indėlių;

                           b)

                           pinigų rinkos priemonių ir pinigų rinkos fondų, kurie užtikrina dienos likvidumą ir kuriems taikomas Europos Parlamento ir Tarybos reglamentas (ES) 2017/1131 (10);

                           c)

                           skolos priemonių, kaip antai obligacijų, vekselių ir sertifikatų, ir vertybiniais popieriais pakeistų priemonių, atitinkančių paprastus, skaidrius ir standartizuotus (PSS) kriterijus, nustatytus Europos Parlamento ir Tarybos reglamente (ES) 2017/2402 (11);

                           d)

                           kolektyvinio investavimo subjektų, kuriems taikoma Europos Parlamento ir Tarybos direktyva 2009/65/EB (12), įskaitant biržinius fondus, kurie investuoja į nuosavą kapitalą arba skolos priemones, kurių didžiausi nuostoliai negali viršyti investuotų sumų;

                           e)

                           atpirkimo sandorių pagal Finansinio reglamento 212 straipsnio 2 dalį;

                           f)

                           atvirkštinio atpirkimo sandorių;

                           g)

                           vertybinių popierių skolinimo operacijų su pripažintomis tarpuskaitos sistemomis, pavyzdžiui, „Clearstream“ ir „Euroclear“, arba su pagrindinėmis finansų įstaigomis, kurios specializuojasi šios rūšies operacijų srityje.

               3.   Išvestinės finansinės priemonės, kurias sudaro išankstiniai ir ateities sandoriai bei apsikeitimo sandoriai, naudojamos tik veiksmingo portfelio valdymo tikslais, o ne spekuliacijos ar pozicijų sverto tikslais. Išvestinės finansinės priemonės gali būti naudojamos trukmei koreguoti, kredito ar kitai susijusiai rizikai mažinti arba turto paskirstymo pokyčiams, atitinkantiems investavimo politiką.

               4.   Bendro atidėjinių fondo turtas gali būti investuojamas į apdraustąsias labai likvidžias obligacijas JAV doleriais, kurias išleidžia valstybiniai ir viršvalstybiniai subjektai tik diversifikacijos ir kitos palūkanų normos kreivės pozicijos tikslais. Bet kokia valiutos rizika turi būti apdrausta tinkamai naudojant apsikeitimo sandorius ar kitas apsidraudimo nuo valiutos rizikos priemones, kaip nurodyta 3 dalyje.

               5.   Gavęs apskaitos pareigūno sutikimą, finansų valdytojas gali išplėsti reikalavimus atitinkančių investicijų sritį, kad ji apimtų kitas turto klases ir investavimo operacijas, atitinkančias investavimo strategiją ir tikslus, taip pat kitų išsivysčiusios ekonomikos šalių valiutas, kurias į sąrašą retkarčiais įtraukia Tarptautinis valiutos fondas siekdamas apsidrausti nuo valiutos rizikos. Bet koks sprendimas įtraukti naujas turto klases, investavimo operacijas ar išsivysčiusios ekonomikos šalių valiutas argumentuotai pagrindžiamas atsižvelgiant į kiekvieną turto klasę, operaciją ar valiutą, nurodant, kaip išplėstos investavimo galimybės padidins bendro atidėjinių fondo rizikos ir grąžos rezultatus. Tai apima veiklos pajėgumų, reikalingų šioms naujoms investavimo galimybėms remti, vertinimą.

            9 straipsnis
            Veiklos, kuri nevykdoma investavimo tikslais dėl etikos ar moralės principų, sąrašas

               1.   Finansų valdytojas sąmoningai neinvestuoja bendro atidėjinių fondo turto į vertybinius popierius, kuriuos išleidžia įmonės, galutiniu teismo arba galutiniu administraciniu sprendimu pripažintos vykdančiomis veiklą:

                           a)

                           laikomą neteisėta arba uždrausta dėl etinių ar moralinių priežasčių pagal Sąjungos reglamentavimo sistemą ir tarptautines konvencijas bei susitarimus;

                           b)

                           susijusią su šaudmenų ar ginklų, draudžiamų pagal taikomą tarptautinę teisę, kūrimu, gamyba ir prekyba jais.

               2.   Bendro atidėjinių fondo turtas neinvestuojamas į vertybinius popierius, kuriuos išleidžia įmonės, kurios, finansų valdytojo žiniomis, daugiau kaip 25 % savo bendrų metinių pajamų gauna iš toliau išvardytos veiklos:

                           a)

                           azartinių lošimų veiklos (gamyba, kūrimas, platinimas, apdorojimas, prekyba ar su programine įranga susijusi veikla);

                           b)

                           su tabaku susijusių gaminių ir veiklos (gamyba, platinimas, perdirbimas ir prekyba);

                           c)

                           prekybos sekso paslaugomis ir susijusios infrastruktūros, paslaugų ir medijos.

            10 straipsnis
            Aplinkosauginiai, socialiniai ir valdymo klausimai

               1.   Bendro atidėjinių fondo investavimo strategija įgyvendinama laikantis Sąjungos politikos tikslo – skatinti tvarius finansus ir socialinį teisingumą, kuo labiau atsižvelgiant į bendro atidėjinių fondo kapitalo išsaugojimą.

               2.   Įgyvendinant bendro atidėjinių fondo investavimo politiką laikomasi visų atitinkamų teisės aktų, kuriais skatinamos aplinkosauginės, socialinės ir valdymo (ASV) finansinės priemonės, ir laikomasi atitinkamų Sąjungos reglamentavimo sistemoje nustatytų standartų, sistemų, kriterijų ir procesų.

               3.   Finansų valdytojas konsultuojasi su ES technine ekspertų grupe finansų klausimais arba jos teisių perėmėja dėl ASV veiksnių įgyvendinimo bendro atidėjinių fondo investavimo strategijoje.

               4.   Finansų valdytojas stebi bendro atidėjinių fondo ASV profilį ir reguliariai teikia jo ataskaitas, be kita ko, teikdamas 11 straipsnyje nurodytą metinę ataskaitą.

            11 straipsnis
            Bendro atidėjinių fondo ataskaitos ir apskaita

               1.   Metinėje ataskaitoje pagal Finansinio reglamento 214 straipsnio 2 dalį pateikiama pagrindinė informacija apie bendrą portfelio sudėtį, reikalavimų mokėti pagal garantiją skaičių, sandorių skaičių ir veiklos rezultatus, palyginti su lyginamuoju indeksu.

               2.   Metinėje ataskaitoje pateikiami bendro atidėjinių fondo bendri veiklos rezultatai ir visi svarbūs pokyčiai, susiję su bendro atidėjinių fondo rezultatais ir operacijomis per metus.

               3.   Apskaitos pareigūnas užtikrina, kad bendro atidėjinių fondo turimo turto metinės ataskaitos būtų parengtos laiku ir jos būtų konsoliduojamos Sąjungos metinėse ataskaitose.

               4.   Padėdamas vykdyti šį reikalavimą, finansų valdytojas apskaitos pareigūno prašymu teikia jam visą informaciją ir pagalbą.

               5.   Finansų valdytojas rengia mėnesines rizikos ir veiklos rezultatų ataskaitas.

               6.   Apskaitos pareigūno, Europos Parlamento ar Tarybos ir Europos Audito Rūmų prašymu finansų valdytojas teikia informaciją apie bendro atidėjinių fondo padėtį ir veiklos rezultatus.

            12 straipsnis
            Panaikinimas
            Komisijos sprendimai C(2016) 165 (13) ir C(2017) 7693 (14) panaikinami.

            13 straipsnis
            Finansų valdytojo pareigų perdavimas
            Komisija perduoda finansų valdytojo pareigas ir užduotis Biudžeto generalinio direktorato generaliniam direktoriui, išskyrus ataskaitų teikimo pareigas, nurodytas Finansinio reglamento 214 straipsnio 2 dalyje.
            Biudžeto generalinio direktorato generalinis direktorius nuolat vykdo tas pareigas ir užduotis ir teikia Komisijos narių kolegijai visas rekomendacijas ir ataskaitas dėl bendro atidėjinių fondo veikimo.

            14 straipsnis
            Taikymo pradžios data
            Šis sprendimas taikomas nuo daugiametės finansinės programos po 2020 m. taikymo pradžios dienos.

            Priimta Briuselyje 2020 m. vasario 25 d.

                  Komisijos vardu

               Johannes HAHN

                  Komisijos narys

            (1)  OL L 193, 2018 7 30, p. 1.

            (2)  2015 m. birželio 25 d. Europos Parlamento ir Tarybos reglamentas (ES) 2015/1017 dėl Europos strateginių investicijų fondo, Europos investavimo konsultacijų centro ir Europos investicinių projektų portalo, kuriuo iš dalies keičiamos reglamentų (ES) Nr. 1291/2013 ir (ES) Nr. 1316/2013 nuostatos dėl Europos strateginių investicijų fondo (OL L 169, 2015 7 1, p. 1).

            (3)  2017 m. rugsėjo 26 d. Europos Parlamento ir Tarybos reglamentas (ES) 2017/1601, kuriuo sukuriamas Europos darnaus vystymosi fondas (EDVF), EDVF garantija ir EDVF garantijų fondas (OL L 249, 2017 9 27, p. 1).

            (4)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (kodifikuota redakcija) (OL L 145, 2009 6 10, p. 10).

            (5)  Teisėkūros institucijų dalinis bendras sutarimas dėl pasiūlymo dėl Europos Parlamento ir Tarybos reglamento dėl programos „InvestEU“ (2018 m. birželio 6 d. COM(2018) 439 final).

            (6)  2018 m. birželio 14 d. COM(2018) 460 final.

            (7)  1977 m. kovo 29 d. Tarybos sprendimas 77/270/Euratomas, suteikiantis Komisijai teisę suteikti Euratomo paskolas, siekiant prisidėti prie atominių elektrinių finansavimo (OL L 88, 1977 4 6, p. 9).

            (8)  2019 m. gruodžio 11 d. COM(2019) 640 final.

            (9)  COM(2020) 130.

            (10)  2017 m. birželio 14 d. Europos Parlamento ir Tarybos reglamentas (ES) 2017/1131 dėl pinigų rinkos fondų (OL L 169, 2017 6 30, p. 8).

            (11)  2017 m. gruodžio 12 d. Europos Parlamento ir Tarybos reglamentas (ES) 2017/2402, kuriuo nustatoma bendroji pakeitimo vertybiniais popieriais sistema ir sukuriama specialioji paprasto, skaidraus ir standartizuoto pakeitimo vertybiniais popieriais sistema, ir iš dalies keičiamos direktyvos 2009/65/EB, 2009/138/EB ir 2011/61/ES bei reglamentai (EB) Nr. 1060/2009 ir (ES) Nr. 648/2012 (OL L 347, 2017 12 28, p. 35).

            (12)  2009 m. liepos 13 d. Europos Parlamento ir Tarybos direktyva 2009/65/EB dėl įstatymų ir kitų teisės aktų, susijusių su kolektyvinio investavimo į perleidžiamus vertybinius popierius subjektais (KIPVPS), derinimo (nauja redakcija) (OL L 302, 2009 11 17, p. 32).

            (13)  2016 m. sausio 21 d. Komisijos sprendimas C(2016) 165, kuriuo patvirtinamos Europos strateginių investicijų fondo garantijų fondo turto valdymo gairės.

            (14)  2017 m. lapkričio 22 d. Komisijos sprendimas C(2017) 7693, kuriuo patvirtinamos Europos darnaus vystymosi fondo garantijų fondo turto valdymo gairės ir iš dalies keičiamas Sprendimas C(2005) 2992 dėl Europos bendrijos (EB), Europos atominės energijos bendrijos (Euratomo), likviduojamos Europos anglių ir plieno bendrijos (EAPB), o vėliau Anglių ir plieno mokslinių tyrimų fondo turto nebiudžetinių finansinių operacijų valdymo.


title: Komisijos sprendimas (ES, Euratomas) 2020/555 2020 m. balandžio 22 d. kuriuo iš dalies keičiamos jos darbo tvarkos taisyklės

text:
22.4.2020

                  LT

                  Europos Sąjungos oficialusis leidinys

                  LI 127/1

         KOMISIJOS SPRENDIMAS (ES, Euratomas) 2020/555
         2020 m. balandžio 22 d.
         kuriuo iš dalies keičiamos jos darbo tvarkos taisyklės
         EUROPOS KOMISIJA,
         atsižvelgdama į Europos Sąjungos sutartį,
         atsižvelgdama į Sutartį dėl Europos Sąjungos veikimo, ypač į jos 249 straipsnį,
         atsižvelgdama į Europos atominės energijos bendrijos steigimo sutartį, ypač į jos 106a straipsnį,
         kadangi:

                     (1)

                     Komisija turėtų būti pajėgi užtikrinti, kad jos sprendimų priėmimo procesas būtų sklandus net ir išimtinėmis aplinkybėmis;

                     (2)

                     išimtinėmis aplinkybėmis, jei visi Komisijos nariai ar jų dalis negali asmeniškai dalyvauti Komisijos posėdyje, pirmininkas gali pasiūlyti jiems posėdyje dalyvauti naudojantis telekomunikacijų sistemomis, leidžiančiomis nustatyti jų tapatybę ir veiksmingai dalyvauti posėdyje;

                     (3)

                     kvorumo nustatymo tikslais nariai, kurie dalyvauja Komisijos posėdyje naudodamiesi telekomunikacijų sistemomis, laikomi dalyvaujančiais tame posėdyje;

                     (4)

                     tokiame posėdyje priimtų aktų autentiškumo patvirtinimą, kai Komisijos pirmininkas ir Generalinis sekretorius pasirašo santrauką, galėtų atstoti jų rašytinis sutikimas,

               PRIĖMĖ ŠĮ SPRENDIMĄ:

            1 straipsnis
            Komisijos darbo tvarkos taisyklės (1) iš dalies keičiamos taip:

                        1)

                        5 straipsnio 2 dalis papildoma šia pastraipa:
                        „Išimtinėmis aplinkybėmis, jei visi Komisijos nariai ar jų dalis negali asmeniškai dalyvauti Komisijos posėdyje, pirmininkas gali pasiūlyti jiems posėdyje dalyvauti naudojantis telekomunikacijų sistemomis, leidžiančiomis nustatyti jų tapatybę ir veiksmingai dalyvauti posėdyje.“;

                        2)

                        7 straipsnis papildomas šia pastraipa:
                        „Tais atvejais, kai pirmininkas pasinaudoja 5 straipsnio 2 dalies antroje pastraipoje numatyta galimybe, kvorumo nustatymo tikslais Komisijos nariai, kurie dalyvauja pasitarimuose naudodamiesi toje pastraipoje nurodytomis telekomunikacijų sistemomis, laikomi dalyvaujančiais tame posėdyje.“;

                        3)

                        10 straipsnis papildomas šia dalimi:

                           „4.   Tais atvejais, kai pirmininkas pasinaudoja 5 straipsnio 2 dalies antroje pastraipoje numatyta galimybe, šio straipsnio 1–3 dalyse nurodyti asmenys gali dalyvauti posėdžiuose naudodamiesi toje pastraipoje nurodytomis telekomunikacijų sistemomis.“;

                        4)

                        17 straipsnio 1 dalis papildoma šia pastraipa:
                        „Tais atvejais, kai pirmininkas pasinaudoja 5 straipsnio 2 dalies antroje pastraipoje numatyta galimybe ir kai aplinkybės neleidžia pasirašyti santraukos, Komisijos pirmininko ir Generalinio sekretoriaus parašus išimties tvarka gali atstoti kiekvieno iš jų aiškus rašytinis sutikimas, pridedamas prie tos santraukos.“

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2020 m. balandžio 22 d.

                  Komisijos vardu

                  Pirmininkė

               Ursula VON DER LEYEN

            (1)  OL L 308, 2000 12 8, p. 26.


title: Tarybos sprendimas (ES) 2020/556 2020 m. balandžio 21 d. kuriuo pratęsiamas Sprendimu (ES) 2020/430 priimtos laikinos nuo Tarybos darbo tvarkos taisyklių nukrypti leidžiančios nuostatos, taikomos atsižvelgiant į su kelionėmis susijusius sunkumus, kilusius Sąjungoje dėl COVID-19 pandemijos, galiojimas

text:
23.4.2020

                  LT

                  Europos Sąjungos oficialusis leidinys

                  LI 128/1

         TARYBOS SPRENDIMAS (ES) 2020/556
         2020 m. balandžio 21 d.
         kuriuo pratęsiamas Sprendimu (ES) 2020/430 priimtos laikinos nuo Tarybos darbo tvarkos taisyklių nukrypti leidžiančios nuostatos, taikomos atsižvelgiant į su kelionėmis susijusius sunkumus, kilusius Sąjungoje dėl COVID-19 pandemijos, galiojimas
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 240 straipsnio 3 dalį,
         kadangi:

                     (1)

                     Tarybos sprendimu (ES) 2020/430 (1) nustatyta vieno mėnesio trukmės nuo Tarybos darbo tvarkos taisyklių (2) 12 straipsnio 1 dalies pirmos pastraipos nukrypti leidžianti nuostata dėl sprendimų taikyti įprastinę rašytinę procedūrą, kai tuos sprendimus priima valstybių narių Vyriausybių nuolatinių atstovų komitetas (COREPER). Ta nukrypti leidžianti nuostata baigia galioti 2020 m. balandžio 23 d.;

                     (2)

                     Sprendimu (ES) 2020/430 numatyta, kad, jei tai būtų pateisinama dėl besitęsiančių išimtinių aplinkybių, Taryba tą sprendimą gali atnaujinti;

                     (3)

                     atsižvelgiant į tai, kad COVID-19 pandemijos sukeltos išimtinės aplinkybės tęsiasi, o valstybės narės tebetaiko įvairias neeilines prevencines ir izoliavimo priemones, Sprendimo (ES) 2020/430 1 straipsnyje numatytos nukrypti leidžiančios nuostatos galiojimą būtina pratęsti tolesniam vieno mėnesio laikotarpiui,

               PRIĖMĖ ŠĮ SPRENDIMĄ:

            1 straipsnis
            Sprendimo (ES) 2020/430 1 straipsnyje numatytos nukrypti leidžiančios nuostatos galiojimas pratęsiamas vieno mėnesio laikotarpiui nuo 2020 m. balandžio 23 d.

            2 straipsnis
            Šis sprendimas įsigalioja jo priėmimo dieną.
            Jis skelbiamas Europos Sąjungos oficialiajame leidinyje.

            Priimta Briuselyje 2020 m. balandžio 21 d.

                  Tarybos vardu

                  Pirmininkas

               G. GRLIĆ RADMAN

            (1)  2020 m. kovo 23 d. Tarybos sprendimas (ES) 2020/430 dėl laikinos nuo Tarybos darbo tvarkos taisyklių nukrypti leidžiančios nuostatos, taikomos atsižvelgiant į su kelionėmis susijusius sunkumus, kilusius Sąjungoje dėl COVID-19 pandemijos (OL L 88 I, 2020 3 24, p. 1).

            (2)  2009 m. gruodžio 1 d. Tarybos sprendimas 2009/937/ES, patvirtinantis Tarybos darbo tvarkos taisykles (OL L 325, 2009 12 11, p. 35).


title: Tarybos sprendimas (BUSP) 2020/563 2020 m. balandžio 23 d. kuriuo iš dalies keičiamas Sprendimas 2013/184/BUSP dėl ribojamųjų priemonių Mianmarui / Birmai

text:
24.4.2020

                  LT

                  Europos Sąjungos oficialusis leidinys

                  L 130/25

         TARYBOS SPRENDIMAS (BUSP) 2020/563
         2020 m. balandžio 23 d.
         kuriuo iš dalies keičiamas Sprendimas 2013/184/BUSP dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. balandžio 22 d. Taryba priėmė Sprendimą 2013/184/BUSP (1) dėl ribojamųjų priemonių Mianmarui / Birmai;

                     (2)

                     remiantis Sprendimo 2013/184/BUSP peržiūros rezultatais, ribojamosios priemonės turėtų būti atnaujintos iki 2021 m. balandžio 30 d.;

                     (3)

                     buvo gauta naujos informacijos dėl vieno į sąrašą įtraukto asmens;

                     (4)

                     todėl Sprendimas 2013/184/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas 2013/184/BUSP iš dalies keičiamas taip:

                        1)

                        12 straipsnis pakeičiamas taip:

                           „12 straipsnis

                           Šis sprendimas taikomas iki 2021 m. balandžio 30 d. Jis nuolat peržiūrimas. Jis atitinkamai atnaujinamas arba iš dalies keičiamas, jei Taryba mano, kad jo tikslai nepasiekti.“;

                        2)

                        priedas iš dalies keičiamas taip, kaip išdėstyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2020 m. balandžio 23 d.

                  Tarybos vardu

                  Pirmininkas

               G. GRLIĆ RADMAN

            (1)  2013 m. balandžio 22 d. Tarybos sprendimas 2013/184/BUSP dėl ribojamųjų priemonių Mianmarui / Birmai, kuriuo panaikinamas Sprendimas 2010/232/BUSP (OL L 111, 2013 4 23, p. 75).

            PRIEDAS
            Sprendimo 2013/184/BUSP priede pateikto asmenų ir subjektų sąrašo 3 įrašas pakeičiamas šiuo įrašu:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „3.

                           Than Oo

                           Gimimo data: 1973 m. spalio 12 d.
                           Lytis: vyras
                           Karinis identifikavimo numeris: BC 25723

                           Iki 2018 m. gegužės mėn. brigados generolas Than Oo buvo Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 99-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25“


title: Tarybos sprendimas (BUSP) 2020/564 2020 m. balandžio 23 d. kuriuo iš dalies keičiamas Sprendimas (BUSP) 2018/298 dėl Sąjungos paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją

text:
24.4.2020

                  LT

                  Europos Sąjungos oficialusis leidinys

                  L 130/27

         TARYBOS SPRENDIMAS (BUSP) 2020/564
         2020 m. balandžio 23 d.
         kuriuo iš dalies keičiamas Sprendimas (BUSP) 2018/298 dėl Sąjungos paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 28 straipsnio 1 dalį ir 31 straipsnio 1 dalį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2018 m. vasario 26 d. Taryba priėmė Sprendimą (BUSP) 2018/298 (1);

                     (2)

                     Sprendimo (BUSP) 2018/298 5 straipsnio antroje pastraipoje numatyta, kad jo 1 straipsnyje nurodytos veiklos įgyvendinimo laikotarpis trunka 24 mėnesius nuo to sprendimo 3 straipsnio 3 dalyje nurodyto finansavimo susitarimo sudarymo dienos;

                     (3)

                     finansavimo susitarimas su Visuotinio branduolinių bandymų uždraudimo sutarties organizacijos (CTBTO) parengiamąja komisija pasirašytas 2018 m. balandžio 28 d., todėl jo galiojimas baigiasi 2020 m. balandžio 27 d.;

                     (4)

                     2020 m. kovo 19 d. CTBTO parengiamosios komisijos vykdomasis sekretorius Dr. Lassina ZERBO paprašė pratęsti Sprendime (BUSP) 2018/298 numatytą įgyvendinimo laikotarpį iki 2020 m. lapkričio 30 d. dėl kilusios pasaulinės COVID-19 krizės ir laikino nepagrindinės CTBTO veiklos sustabdymo;

                     (5)

                     todėl Sprendimas (BUSP) 2018/298 turėtų būti iš dalies pakeistas;

                     (6)

                     Sprendimo (BUSP) 2018/298 1 straipsnyje nurodytos veiklos pratęsimas iki 2020 m. lapkričio 30 d. nedaro poveikio ištekliams,

               PRIĖMĖ ŠĮ SPRENDIMĄ:

            1 straipsnis
            Sprendimo (BUSP) 2018/298 5 straipsnio antra pastraipa pakeičiama taip:
            „Šis sprendimas nustoja galioti 2020 m. lapkričio 30 d.“

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. balandžio 23 d.

                  Tarybos vardu

                  Pirmininkas

               G. GRLIĆ RADMAN

            (1)  2018 m. vasario 26 d. Tarybos sprendimas (BUSP) 2018/298 dėl Sąjungos paramos Visuotinio branduolinių bandymų uždraudimo sutarties organizacijos (CTBTO) parengiamosios komisijos veiklai siekiant stiprinti jos stebėsenos bei tikrinimo pajėgumus ir įgyvendinant ES kovos su masinio naikinimo ginklų platinimu strategiją (OL L 56, 2018 2 28, p. 34).


title: BEREC paramos agentūros (BEREC biuro) Valdančiosios tarybos sprendimas 2019 m. rugsėjo 10 d. kuriuo nustatomos vidaus taisyklės, susijusios su duomenų subjektų tam tikrų teisių apribojimu tais atvejais, kai BEREC biuras, vykdydamas savo veiklą, tvarko asmens duomenis

text:
24.4.2020

                  LT

                  Europos Sąjungos oficialusis leidinys

                  L 130/28

         BEREC PARAMOS AGENTŪROS (BEREC BIURO) VALDANČIOSIOS TARYBOS SPRENDIMAS
         2019 m. rugsėjo 10 d.
         kuriuo nustatomos vidaus taisyklės, susijusios su duomenų subjektų tam tikrų teisių apribojimu tais atvejais, kai BEREC biuras, vykdydamas savo veiklą, tvarko asmens duomenis
         Valdančioji taryba,
         atsižvelgdama į 2018 m. gruodžio 11 d. Europos Parlamento ir Tarybos reglamentą (ES) 2018/1971, kuriuo įsteigiama Europos elektroninių ryšių reguliuotojų institucija (BEREC) ir BEREC paramos agentūra BEREC paramos agentūra (BEREC biuras), iš dalies keičiamas Reglamentas (ES) 2015/2120 ir panaikinamas Reglamentas (EB) Nr. 1211/2009 (1), ypač į jo 36 straipsnio 4 dalį,
         atsižvelgdama į 2018 m. spalio 23 d. Europos Parlamento ir Tarybos reglamentą (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (2), ypač į jo 25 straipsnį,
         kadangi:

                     (1)

                     atlikdamas savo funkcijas BEREC biuras gali vykdyti administracinius tyrimus, preliminarias drausmines, drausmines ar laikino nušalinimo procedūras, kaip nustatyta Europos Sąjungos pareigūnų tarnybos nuostatų ir kitų tarnautojų įdarbinimo sąlygų (3) IX priede ir Europos elektroninių ryšių reguliuotojų institucijos biuro (BEREC biuro) valdymo komiteto sprendime Nr. MC/2012/3, kuriuo nustatomos bendrosios įgyvendinimo nuostatos dėl administracinių tyrimų ir drausminių procedūrų vykdymo, o tai reiškia, kad gali būti tvarkoma su asmens duomenimis susijusi informacija;

                     (2)

                     BEREC biuro darbuotojai privalo pranešti apie galimą neteisėtą veiklą, įskaitant sukčiavimą ar korupciją, žalingą Sąjungos interesams, arba apie elgesį, susijusį su profesinių pareigų vykdymu, kuris gali būti prilyginamas rimtam Sąjungos pareigūno pareigų nevykdymui. Ši prievolė reglamentuojama Europos elektroninių ryšių reguliuotojų institucijos biuro (BEREC biuro) valdymo komiteto sprendimu Nr. MC/2018/11, kuriuo nustatomos BEREC biuro informavimo apie pažeidimą gairės;

                     (3)

                     BEREC biuras nustatė politiką, kuria siekiama veiksmingai ir efektyviai užkirsti kelią faktiniams ar galimiems psichologinio ar seksualinio priekabiavimo darbe atvejams ir veiksmingai bei efektyviai juos nagrinėti, kaip nustatyta Europos elektroninių ryšių reguliuotojų institucijos biuro (BEREC biuro) valdymo komiteto sprendime Nr. MC/2016/15 dėl asmens orumo apsaugos ir psichologinio bei seksualinio priekabiavimo prevencijos politikos;

                     (4)

                     vykdydamas pirmiau nurodytą veiklą, BEREC biuras renka ir tvarko susijusią informaciją ir kelių kategorijų asmens duomenis, įskaitant fizinio asmens tapatybės duomenis, kontaktinę informaciją, profesines funkcijas ir užduotis, informaciją apie privatų ir profesinį elgesį bei veiklos rezultatus ir finansinius duomenis. BEREC biuras veikia kaip duomenų valdytojas;

                     (5)

                     siekiant apsaugoti asmens duomenis ir neleisti su jais atsitiktinai arba neteisėtai susipažinti ar jų perduoti, taikomos tinkamos apsaugos priemonės, kuriomis užtikrinama tiek fizinėje, tiek elektroninėje aplinkoje laikomų duomenų apsauga. Baigus tvarkyti duomenis, jie laikomi pagal taikytinas BEREC biuro duomenų saugojimo taisykles, kaip nustatyta duomenų apsaugos įrašuose pagal Reglamento 31 straipsnį. Duomenų saugojimo laikotarpio pabaigoje su byla susijusi informacija, įskaitant asmens duomenis, ištrinama, nuasmeninama arba perduodama istoriniams archyvams;

                     (6)

                     šiomis aplinkybėmis BEREC biuras privalo vykdyti savo prievolę teikti duomenų subjektams informaciją, susijusią su pirmiau minėta duomenų tvarkymo veikla, ir gerbti duomenų subjektų teises, kaip nustatyta reglamente;

                     (7)

                     gali prireikti suderinti duomenų subjektų teises pagal šį reglamentą su pirmiau minėtos veiklos poreikiais, kartu visapusiškai gerbiant kitų duomenų subjektų pagrindines teises ir laisves. Šiuo tikslu reglamento 25 straipsnyje nustatyta galimybė griežtomis sąlygomis apriboti 14–20, 35 ir 36 straipsnių, taip pat 4 straipsnio taikymą tiek, kiek jo nuostatos atitinka 14–20 straipsniuose numatytas teises ir prievoles. Šiuo atveju būtina patvirtinti vidaus taisykles, pagal kurias BEREC biuras gali apriboti tas teises laikydamasis to paties reglamento straipsnio;

                     (8)

                     visų pirma tai gali būti daroma duomenų subjektui teikiant informaciją apie asmens duomenų tvarkymą preliminaraus administracinio tyrimo vertinimo etape arba per patį tyrimą prieš galimą bylos nutraukimą arba preliminarios drausminės procedūros etapą. Tam tikromis aplinkybėmis tokios informacijos pateikimas gali turėti labai didelės įtakos BEREC biuro gebėjimui veiksmingai atlikti tyrimą, kai, pavyzdžiui, yra rizika, kad atitinkamas asmuo sunaikins įrodymus arba darys įtaką galimiems liudytojams prieš juos apklausiant. Be to, BEREC biurui gali prireikti apsaugoti jų teises ir laisves, taip pat kitų susijusių asmenų teises ir laisves;

                     (9)

                     gali prireikti apsaugoti liudytojo arba informatoriaus, kuris paprašė nenustatyti jo tapatybės, konfidencialumą. Tokiu atveju BEREC biuras gali nuspręsti apriboti galimybę susipažinti su informatoriaus ir kitų susijusių asmenų tapatybe, pareiškimais ir kitais asmens duomenimis, kad būtų apsaugotos jų teisės ir laisvės;

                     (10)

                     gali prireikti apsaugoti darbuotojo, kuris dėl priekabiavimo procedūros kreipėsi į BEREC biuro konfidencialius patarėjus, konfidencialumą. Tokiu atveju BEREC biuras gali nuspręsti apriboti prieigą prie įtariamos aukos, įtariamo priekabiautojo ir kitų susijusių asmenų tapatybės, pareiškimų ir kitų asmens duomenų, siekdamas apsaugoti jų teises ir laisves;

                     (11)

                     BEREC biuras apribojimus turėtų taikyti tik tais atvejais, kai jais gerbiama pagrindinių teisių ir laisvių esmė ir kai demokratinėje visuomenėje jie yra griežtai būtina ir proporcinga priemonė. BEREC biuras turėtų nurodyti pagrindus, kuriais grindžiami tokie apribojimai;

                     (12)

                     laikydamasis atskaitomybės principo, BEREC biuras turėtų registruoti apribojimų taikymą;

                     (13)

                     pagal Reglamento 25 straipsnio 6 dalį duomenų valdytojas įpareigojamas informuoti duomenų subjektus apie pagrindines tokio apribojimo taikymo priežastis ir apie jų teisę paduoti skundą EDAPP;

                     (14)

                     pagal Reglamento 25 straipsnio 8 dalį BEREC biuras gali atidėti, praleisti arba atsisakyti pateikti informaciją apie apribojimo taikymo duomenų subjektui priežastis, jei tai kokiu nors būdu panaikintų apribojimo poveikį. BEREC biuras turėtų kiekvienu konkrečiu atveju įvertinti, ar pranešimas apie apribojimą panaikintų jo poveikį;

                     (15)

                     BEREC biuras turėtų panaikinti apribojimą, kai tik išnyksta sąlygos, kuriomis pateisinamas apribojimas, ir šias sąlygas reguliariai vertinti;

                     (16)

                     siekiant užtikrinti kuo didesnę duomenų subjektų teisių ir laisvių apsaugą ir vadovaujantis Reglamento 44 straipsnio 1 dalimi, duomenų apsaugos pareigūnas (toliau – DAP) turėtų būti laiku informuojamas apie visus taikomus apribojimus ir turėtų patikrinti atitiktį šiam sprendimui;

                     (17)

                     pirmiau nurodytų apribojimų taikymas nedaro poveikio galimybei taikyti Reglamento 16 straipsnio 5 dalies ir 17 straipsnio 4 dalies nuostatas, susijusias atitinkamai su teise į informaciją, kai duomenys nebuvo gauti iš duomenų subjekto, ir duomenų subjekto teise susipažinti su duomenimis;

                     (18)

                     2019 m. gegužės 27 d. įvyko konsultacijos su Europos duomenų apsaugos priežiūros pareigūnu (EDAPP),

               PRIĖMĖ ŠĮ SPRENDIMĄ:

            1 straipsnis
            Dalykas ir taikymo sritis
            Šiuo sprendimu nustatomos taisyklės, susijusios su sąlygomis, kuriomis BEREC biuras gali apriboti 14–20, 35 ir 36 straipsnių, taip pat 4 straipsnio taikymą pagal reglamento 25 straipsnį.

            2 straipsnis
            Apribojimai

               1.   Pagal Reglamento 25 straipsnio 1 dalį BEREC biuras gali apriboti 14–20, 35 ir 36 straipsnių ir 4 straipsnio, kiek jo nuostatos atitinka 14–20 straipsniuose numatytas teises ir prievoles, taikymą, kai:

                           a)

                           vykdo administracinius tyrimus, preliminarias drausmines, drausmines ar laikino nušalinimo procedūras, kaip nustatyta Europos Sąjungos pareigūnų tarnybos nuostatų ir kitų tarnautojų įdarbinimo sąlygų IX priede ir Europos elektroninių ryšių reguliuotojų institucijos biuro (BEREC biuro) valdymo komiteto sprendime MC/2012/3, kuriuo nustatomos bendrosios įgyvendinimo nuostatos dėl administracinių tyrimų ir drausminių procedūrų vykdymo, o tai reiškia, kad gali būti tvarkoma su asmens duomenimis susijusi informacija. Atitinkami apribojimai gali būti grindžiami Reglamento 25 straipsnio 1 dalies c, g ir h punktais;

                           b)

                           siekia užtikrinti, kad BEREC biuro darbuotojai galėtų konfidencialiai pranešti apie faktus, kai, jų manymu, esama rimtų pažeidimų, kaip nustatyta Europos elektroninių ryšių reguliuotojų institucijos biuro (BEREC biuro) valdymo komiteto sprendime Nr. MC/2018/11, kuriuo nustatomos BEREC biuro informavimo apie pažeidimą gairės. Atitinkami apribojimai gali būti grindžiami Reglamento 25 straipsnio 1 dalies h punktu;

                           c)

                           siekia užtikrinti, kad, vykdant priekabiavimo nagrinėjimo procedūrą, BEREC biuro darbuotojai galėtų konfidencialiai bendrauti su konfidencialiais patarėjais, kaip nustatyta Europos elektroninių ryšių reguliuotojų institucijos biuro (BEREC biuro) valdymo komiteto sprendime Nr. MC/2016/15 dėl asmens orumo apsaugos ir psichologinio bei seksualinio priekabiavimo prevencijos politikos. Atitinkami apribojimai gali būti grindžiami Reglamento 25 straipsnio 1 dalies h punktu.

               2.   Duomenų kategorijos apima fizinio asmens tapatybės duomenis, kontaktinę informaciją, profesines funkcijas ir užduotis, informaciją apie privatų ir profesinį elgesį bei veiklos rezultatus ir finansinius duomenis.

               3.   Taikant bet kokius apribojimus turi būti gerbiama pagrindinių teisių ir laisvių esmė, ir tie apribojimai demokratinėje visuomenėje turi būti griežtai būtina ir proporcinga priemonė.

               4.   Prieš pradedant taikyti apribojimus, kiekvienu konkrečiu atveju atliekama būtinumo ir proporcingumo patikra. Apribojimai taikomi tik tiek, kiek tai griežtai būtina nustatytiems tikslams pasiekti, atsižvelgiant į duomenų subjektų teisėms ir laisvėms kylančius pavojus.

               5.   Siekdamas užtikrinti atskaitomybę, BEREC biuras pateikia įrašą, kuriame nurodomos apribojimų taikymo priežastys, taikytini 1 dalyje išvardyti pagrindai ir reikalingumo bei proporcingumo patikros rezultatai. Tie įrašai įtraukiami į ad hoc registrą – su juo leidžiama susipažinti pateikus prašymą EDAPP. Periodiškai teikiama ataskaita apie Reglamento 25 straipsnio taikymą.

            3 straipsnis
            Pavojai duomenų subjektų teisėms ir laisvėms
            Rizikos duomenų subjektų, kurių asmens duomenims gali būti taikomi apribojimai, teisėms ir laisvėms vertinimas, taip pat jų saugojimo laikotarpis pagal Reglamento 31 straipsnį nurodomas įraše apie duomenų tvarkymo veiklą ir, jei taikytina, atliekant atitinkamus duomenų apsaugos poveikio vertinimus pagal Reglamento 39 straipsnį.

            4 straipsnis
            Saugojimo laikotarpiai ir apsaugos priemonės
            BEREC biuras įgyvendina apsaugos priemones, kuriomis siekia užkirsti kelią piktnaudžiavimui ar neteisėtai prieigai prie asmens duomenų, kuriems gali būti taikomi apribojimai, ar jų perdavimui. Šios apsaugos priemonės apima technines bei organizacines priemones ir prireikus išsamiai išdėstomos BEREC biuro vidaus sprendimuose, procedūrose ir įgyvendinimo taisyklėse. Apsaugos priemonės apima:

                        a)

                        tinkamą funkcijų, pareigų ir procedūrinių veiksmų apibrėžimą;

                        b)

                        jei taikytina, saugią elektroninę aplinką, kurioje užkertamas kelias neteisėtai arba atsitiktinei prieigai prie elektroninių duomenų ar jų perdavimui neįgaliotiems asmenims;

                        c)

                        jei taikytina, saugų popierinių dokumentų saugojimą ir tvarkymą;

                        d)

                        tinkamą apribojimų stebėseną ir periodinę peržiūrą, kuri turi būti atliekama ne rečiau kaip kas šešis mėnesius. Peržiūra taip pat turi būti atliekama, kai pasikeičia esminės nagrinėjamos bylos aplinkybės. Vos tik aplinkybių, dėl kurių taikytas apribojimas, nelieka, apribojimas kuo greičiau panaikinamas.

            5 straipsnis
            Duomenų apsaugos pareigūno informavimas ir peržiūra

               1.   BEREC biuro DAP nepagrįstai nedelsiant informuojamas, kai duomenų subjekto teisės apribojamos pagal šį sprendimą, ir jam suteikiama prieiga prie įrašų ir visų dokumentų, kuriais pagrindžiamos pagrindinės faktinės ir teisinės aplinkybės.

               2.   BEREC biuro DAP taip pat gali prašyti atlikti prašymo dėl apribojimo peržiūrą. BEREC biuras savo DAP raštu informuoja apie prašytos peržiūros rezultatus.

               3.   BEREC biuro DAP dalyvavimas apribojimų nustatymo procedūroje, įskaitant keitimąsi informacija, turi būti tinkama forma įforminamas dokumentais.

            6 straipsnis
            Duomenų subjektams teikiama informacija apie jų teisių apribojimus

               1.   BEREC biuras savo interneto svetainėje skelbiamuose duomenų apsaugos pranešimuose duomenų subjektams pateikia bendrąją informaciją, susijusią su galimais šio sprendimo 2 straipsnio 1 dalyje aprašytų duomenų subjektų teisių apribojimais. Nurodoma, kokios teisės gali būti apribotos, apribojimo priežastys ir galima trukmė.

               2.   Be to, BEREC biuras nepagrįstai nedelsdamas raštu informuoja duomenų subjektus apie esamus ar būsimus jų teisių apribojimus, kaip toliau nurodyta šio sprendimo 7, 8 ir 9 straipsniuose.

            7 straipsnis
            Teisė į informaciją, kuri turi būti teikiama duomenų subjektams, ir pranešimas apie duomenų saugumo pažeidimus

               1.   Kai BEREC biuras, vykdydamas šiame sprendime aprašytą veiklą, visiškai arba iš dalies apriboja Reglamento 14–16 ir 35 straipsniuose nustatytas teises, duomenų subjektai turi būti informuoti apie pagrindines tokio apribojimo taikymo priežastis ir galimybę paduoti skundą EDAPP, taip pat galimybę teismine tvarka apskųsti sprendimą Europos Sąjungos Teisingumo Teisme.

               2.   BEREC biuras gali atidėti, praleisti arba atsisakyti pateikti informaciją, susijusią su šio straipsnio 1 dalyje nurodyto apribojimo priežastimis, tol, kol bus panaikintas apribojimo poveikis. Šis vertinimas atliekamas kiekvienu konkrečiu atveju.

            8 straipsnis
            Teisė reikalauti ištaisyti, ištrinti duomenis ir teisė apriboti duomenų tvarkymą

               1.   Kai BEREC biuras, vykdydamas šiame sprendime aprašytą veiklą, visiškai arba iš dalies apriboja teisę susipažinti su asmens duomenimis, teisę reikalauti ištaisyti, ištrinti duomenis ir apriboti jų tvarkymą, kaip nurodyta atitinkamai Reglamento 17–20 straipsniuose, jis savo atsakyme į prašymą atitinkamą duomenų subjektą informuoja apie pagrindines tokio apribojimo taikymo priežastis ir galimybę paduoti skundą EDAPP arba teismine tvarka apskųsti sprendimą Europos Sąjungos Teisingumo Teisme.

               2.   BEREC biuras gali atidėti, praleisti arba atsisakyti pateikti informaciją, susijusią su šio straipsnio 1 dalyje nurodyto apribojimo priežastimis, tol, kol bus panaikintas apribojimo poveikis. Šis vertinimas atliekamas kiekvienu konkrečiu atveju.

            9 straipsnis
            Elektroninių ryšių konfidencialumas

               1.   BEREC biuras išimtinėmis aplinkybėmis ir laikydamasis Europos Parlamento ir Tarybos direktyvos 2002/58/EB (4) nuostatų ir loginio pagrindo gali apriboti teisę į elektroninių ryšių konfidencialumą, kaip nurodyta Reglamento 36 straipsnyje. Tokiu atveju BEREC biuras konkrečiose vidaus taisyklėse išsamiai nurodo aplinkybes, pagrindus, susijusią riziką ir susijusias apsaugos priemones.

               2.   Kai BEREC biuras apriboja teisę į elektroninių ryšių konfidencialumą, savo atsakyme į prašymą jis atitinkamą duomenų subjektą informuoja apie pagrindines apribojimo taikymo priežastis ir galimybę paduoti skundą EDAPP arba teismine tvarka apskųsti sprendimą Europos Sąjungos Teisingumo Teisme.

               3.   BEREC biuras gali atidėti, praleisti arba atsisakyti pateikti informaciją, susijusią su šio straipsnio 1 ir 2 dalyse nurodyto apribojimo priežastimis, tol, kol panaikins apribojimo poveikį. Šis vertinimas atliekamas kiekvienu konkrečiu atveju.

            10 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Rygoje 2019 m. rugsėjo 10 d.

                  BEREC paramos agentūros vardu

               Jeremy GODFREY

                  Valdančiosios tarybos pirmininkas

            (1)  OL L 321, 2018 12 17, p. 1.

            (2)  OL L 295, 2018 11 21, p. 39.

            (3)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).

            (4)  2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37).


title: Komisijos sprendimas 2020 m. kovo 25 d. Inovacijų fondo pajamų valdymą perduoti Europos investicijų bankui 2020/C 133/05

text:
24.4.2020

                  LT

                  Europos Sąjungos oficialusis leidinys

                  C 133/6

         KOMISIJOS SPRENDIMAS
         2020 m. kovo 25 d.
         Inovacijų fondo pajamų valdymą perduoti Europos investicijų bankui
         (2020/C 133/05)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje ir iš dalies keičiančią Tarybos direktyvą 96/61/EB (1), ypač į jos 10a straipsnio 8 dalies ketvirtą pastraipą,
         atsižvelgdama į 2019 m. vasario 26 d. Komisijos deleguotąjį reglamentą (ES) 2019/856, kuriuo papildomos Europos Parlamento ir Tarybos direktyvos 2003/87/EB nuostatos dėl Inovacijų fondo veiklos (2), ypač į jo 20 straipsnio 3 dalį,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (3), ypač į jo 62 straipsnio 1 dalies c punkto iii papunktį,
         kadangi:

                     (1)

                     pagal Direktyvos 2003/87/EB 10a straipsnio 8 dalį įsteigtas Inovacijų fondas pakeičia programą „NER 300“. Išsamios Inovacijų fondo veiklos taisyklės nustatytos Deleguotajame reglamente (ES) 2019/856;

                     (2)

                     Inovacijų fondui turi būti skiriamos, inter alia, pajamos iš 450 mln. apyvartinių taršos leidimų keitimo į pinigines lėšas bendroje aukcionų platformoje pagal Komisijos reglamentą (ES) Nr. 1031/2010 (4). Artimiausiais metais apyvartiniai taršos leidimai turi būti palaipsniui parduodami aukcionuose. Inovacijų fondui taip pat suteikiama dalis nepanaudoto „NER 300“ turto, kuris bus jam perduotas;

                     (3)

                     Reglamento (ES) 2019/856 19 straipsnio 3 dalyje nustatyta, kad Inovacijų fondo pajamos yra išorės asignuotosios pajamos, kaip apibrėžta Reglamento (ES, Euratomas) 2018/1046 (toliau – Finansinis reglamentas) 21 straipsnyje. Šios pajamos turi būti pervedamos per Sąjungos biudžetą;

                     (4)

                     Deleguotojo reglamento (ES) 2019/856 3 straipsnio c punkte kartu su 13 konstatuojamąja dalimi nustatyta, kad Inovacijų fondo pajamos, įskaitant pajamas iš apyvartinių taršos leidimų, turėtų būti valdomos vadovaujantis Direktyvos 2003/87/EB tikslais;

                     (5)

                     Deleguotojo reglamento (ES) 2019/856 16 konstatuojamojoje dalyje numatyta, kad Inovacijų fondo veikla turėtų būti įgyvendinama laikantis Finansiniame reglamente nustatytų patikimo finansų valdymo principų;

                     (6)

                     pagal Reglamento (ES) Nr. 1031/2010 (5) 24 straipsnio 1 dalį Europos investicijų bankas (EIB) yra Inovacijų fondo ir Modernizavimo fondo, kuris taip pat įsteigtas Direktyva 2003/87/EB, apyvartinių taršos leidimų, kurie nuo 2021 m. bus parduodami aukcionuose, aukciono rengėjas;

                     (7)

                     EIB valdo programos „NER 300“ pajamas. Nepanaudotos „NER 300“ fondo, kurį šiuo metu valdo EIB, lėšos turi būti iš dalies perkeltos į Inovacijų fondą. Pageidautina užtikrinti investavimo proceso tęstinumą ir sudaryti sąlygas optimaliam turto perdavimui. Be to, įgyvendinęs programą „NER 300“, EIB įgijo vertingos turto valdymo strategijos, kurioje atsižvelgiama į susijusius grynųjų pinigų srautus, įgyvendinimo patirties;

                     (8)

                     EIB pavesta valdyti Modernizavimo fondo pajamas. Tikėtina, kad tam pačiam turto valdytojui valdant Inovacijų fondo ir Modernizavimo fondo turtą būtų pasiekta sinergija ir masto ekonomija;

                     (9)

                     todėl Komisija ketina EIB perduoti užduotis, susijusias su Inovacijų fondo pajamų valdymu. Tai daroma su sąlyga, kad pagal Deleguotojo reglamento (ES) 2019/856 20 straipsnio 3 dalį bus sudarytas Komisijos ir EIB susitarimas, kuriame nustatomos konkrečios sąlygos, kurių laikydamasis EIB turi atlikti tas užduotis pagal Finansiniame reglamente nustatytus patikimo finansų valdymo principus;

                     (10)

                     į tą susitarimą visų pirma turėtų būti įtrauktos konkrečios nuostatos dėl: i) išsamių apyvartinių taršos leidimų keitimo į pinigines lėšas proceso taisyklių pagal Reglamentą (ES) Nr. 1031/2010; ii) išsamių lėšų pervedimo taisyklių, kad Komisija galėtų laiku panaudoti Inovacijų fondo lėšas; iii) turto valdymo mokesčių apskaičiavimo; iv) ataskaitų teikimo dažnumo, turinio ir formos; v) apskaitos reikalavimų; vi) Inovacijų fondo pajamų valdymui taikomos investavimo strategijos.

               NUSPRENDĖ:

            1 straipsnis
            Inovacijų fondo pajamų valdymo perdavimas Europos investicijų bankui

               1.   Inovacijų fondo pajamų valdymas perduodamas Europos investicijų bankui (EIB) su sąlyga, kad bus sudarytas 2 straipsnyje nurodytas susitarimas dėl įnašo.

               2.   EIB pavedama valdyti šias Inovacijų fondo pajamas:

                           a)

                           pajamas iš apyvartinių taršos leidimų keitimo į pinigines lėšas bendroje aukcionų platformoje pagal Reglamentą (ES) Nr. 1031/2010;

                           b)

                           visą turtą, gautą pervedus lėšas į Inovacijų fondą, įskaitant neišmokėtas pajamas pagal antrąjį kvietimą teikti paraiškas pagal programą „NER 300“.

            2 straipsnis
            Susitarimas dėl įnašo

               1.   Komisija ir EIB sudaro susitarimą dėl įnašo, kuriame nustatomos konkrečios sąlygos, kurių laikydamasis EIB turi atlikti savo užduotis, susijusias su Inovacijų fondo pajamų valdymu ir apyvartinių taršos leidimų keitimu į pinigines lėšas.

               2.   Susitarime dėl įnašo atsižvelgiama į tai, kad Komisija ir EIB turi visapusiškai ir skaidriai bendradarbiauti. Jame nustatomos išsamios taisyklės, kuriomis siekiama užtikrinti, kad būtų laikomasi Finansiniame reglamente nustatytų patikimo finansų valdymo principų. Jos taip pat atitinka taikomus administracinius susitarimus, visų pirma Europos Sąjungos ir Europos investicijų banko finansinį ir administracinį pagrindų susitarimą ir Europos Komisijos, Europos Audito Rūmų ir Europos investicijų banko trišalį susitarimą.

               3.   Susitarime dėl įnašo visų pirma nustatoma:

                           a)

                           išsamios apyvartinių taršos leidimų keitimo į pinigines lėšas taisyklės pagal Reglamentą (ES) Nr. 1031/2010;

                           b)

                           išsamios lėšų pervedimo tarp EIB ir Komisijos taisyklės, kad Komisija galėtų greitai pasinaudoti Inovacijų fondo pajamomis, reaguodama į projektų finansavimo poreikius;

                           c)

                           sąnaudomis pagrįstas atlygis, mokėtinas EIB už apyvartinių taršos leidimų keitimą į pinigines lėšas ir Inovacijų fondo pajamų valdymą bei susijusias užduotis. Tas sąnaudomis pagrįstas atlygis nustatomas remiantis suteiktų paslaugų dokumentiniais įrodymais;

                           d)

                           Komisijos nustatytos formos mėnesinė EIB ataskaita Komisijai. Tai suteikia Komisijai galimybę laikytis visų reikalavimų: pačiai vykdyti stebėseną ir teikti ataskaitas pagal Deleguotojo reglamento (ES) 2019/856 23 straipsnį;

                           e)

                           iš Inovacijų fondo turto gaunamų pajamų investavimo strategija. Visų pirma i) investavimo strategija siekiama užtikrinti patikimą grąžą, atitinkančią pajamų vertės apsaugą ir leidžiančią EIB visiškai ir greitai padengti visus reikiamus netenkamų pinigų srautus fondo investavimo laikotarpiu; ii) EIB siūlo investavimo strategiją, kurią tvirtina Komisija, gavusi teigiamą Komisijos apskaitos pareigūno rekomendaciją. Investavimo strategija parengiama prieš Inovacijų fondui pradedant veiklą; iii) investavimo strategija parengiama atsižvelgiant į siūlomą turto paskirstymą pagal reikalavimus atitinkančių investicijų klases ir į pasiūlymą dėl lyginamojo indekso. Šis indeksas nustatomas laikantis gerosios sektoriaus praktikos, atsižvelgiant į investavimo laikotarpį, reikalavimus atitinkančių investicijų spektrą ir Inovacijų fondo tikslus bei priimtiną riziką; iv) kad būtų lengviau parengti investavimo strategiją, Komisija pateikia numatomą finansavimo poreikių, susijusių su Inovacijų fondo finansuotinais projektais, tvarkaraštį; v) EIB peržiūri investavimo strategiją bent kartą per metus arba kai to reikia dėl pinigų srautų profilio pokyčių; vi) kartą per metus ir Komisijos prašymu, EIB teikia Komisijai investavimo strategiją ir portfelio veiklos rezultatus;

                           f)

                           išsamios taisyklės, pagal kurias EIB teikia Komisijai kiekvienų finansinių metų audituotas Inovacijų fondo finansines ataskaitas pagal Deleguotojo reglamento (ES) 2019/856 23 straipsnio 7 dalį;

                           g)

                           išsamios taisyklės, pagal kurias EIB, laikydamasis Sąjungos teisės, bendradarbiauja su Europos Sąjungos Audito Rūmais, Europos kovos su sukčiavimu tarnyba ir Europos prokuratūra.

               4.   Susitarimas įsigalioja, kai jį pasirašo ir Komisija, ir EIB.

            Priimta Briuselyje 2020 m. kovo 25 d.

                  Komisijos vardu

               Johannes HAHN

                  Komisijos narys

            (1)  OL L 275, 2003 10 25, p. 32.

            (2)  OL L 140, 2019 5 28, p. 6.

            (3)  OL L 193, 2018 7 30, p. 1.

            (4)  2010 m. lapkričio 12 d. Komisijos reglamentas (ES) Nr. 1031/2010 dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Sąjungoje, terminų, administravimo ir kitų aspektų (OL L 302, 2010 11 18, p. 1).

            (5)  2019 m. rugpjūčio 28 d. Komisijos deleguotasis reglamentas (ES) 2019/1868, kuriuo iš dalies keičiamas Reglamentas (ES) Nr. 1031/2010 siekiant suderinti apyvartinių taršos leidimų aukcionus su 2021–2030 m. ES ATLPS taisyklėmis ir apyvartinių taršos leidimų priskyrimu finansinėms priemonėms pagal Europos Parlamento ir Tarybos direktyvą 2014/65/ES (OL L 289, 2019 11 8, p. 9).


title: Tarybos sprendimas 2020 m. birželio 26 d. kuriuo skiriami septyni Europos maisto saugos tarnybos valdančiosios tarybos nariai 2020/C 218 I/01

text:
2.7.2020

                  LT

                  Europos Sąjungos oficialusis leidinys

                  CI 218/1

         TARYBOS SPRENDIMAS
         2020 m. birželio 26 d.
         kuriuo skiriami septyni Europos maisto saugos tarnybos valdančiosios tarybos nariai
         (2020/C 218 I/01)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 25 straipsnio 1 dalį,
         atsižvelgdama į Europos Komisijos Tarybai 2020 m. vasario 3 d. laišku pateiktą kandidatų sąrašą,
         atsižvelgdama į Europos Parlamento 2020 m. gegužės 14 d. pareikštą nuomonę,
         kadangi:

                     (1)

                     labai svarbu užtikrinti Europos maisto saugos tarnybos nepriklausomumą, aukštą mokslinę kokybę, skaidrumą ir veiksmingumą. Taip pat būtina užtikrinti šios tarnybos bendradarbiavimą su valstybėmis narėmis;

                     (2)

                     septynių Europos maisto saugos tarnybos valdančiosios tarybos narių kadencija baigsis 2020 m. birželio 30 d.;

                     (3)

                     siekiant paskirti septynis naujus Europos maisto saugos tarnybos valdančiosios tarybos narius, Komisijos pateiktas sąrašas buvo išnagrinėtas remiantis Komisijos pateiktais dokumentais ir atsižvelgiant į Europos Parlamento pareikštą nuomonę. Tuo siekiama, kad būtų užtikrinti aukščiausi kompetencijos standartai, patirtis labai įvairiose srityse, pavyzdžiui, valdymo ir viešojo administravimo srityse, ir kuo didesnis geografinis pasiskirstymas Sąjungos teritorijoje;

                     (4)

                     pagal Reglamento (EB) Nr. 178/2002 25 straipsnio 1 dalį reikalaujama, kad keturi iš Europos maisto saugos tarnybos valdančiosios tarybos narių būtų iš vartotojams ir kitiems maisto grandinės dalyviams atstovaujančių organizacijų. Tokioms organizacijoms atstovaujančio vieno valdančiosios tarybos nario kadencija baigsis 2020 m. birželio 30 d. Todėl šį narį turėtų pakeisti narys, kuris būtų iš vartotojams ar kitiems maisto grandinės dalyviams atstovaujančių organizacijų.

                     (5)

                     Reglamento (EB) Nr. 178/2002 25 straipsnio 2 dalyje nustatyta, kad narių kadencija yra ketveri metai ir kad ji gali būti vieną kartą pratęsta. Vienas iš kandidatų, kuris nėra iš vartotojams ar kitiems maisto grandinės dalyviams atstovaujančių organizacijų, 2015 m. balandžio 20 d. ir 2016 m. birželio 16 d. Tarybos sprendimais jau yra paskirtas valdančiosios tarybos nariu (2). Pirmiausia jis vienus metus ir du mėnesius ėjo atsistatydinusio nario pareigas likusiu to nario kadencijos laiku, o vėliau buvo paskirtas ketverių metų kadencijai. Todėl šis narys turėtų būti skiriamas tik dvejiems metams ir 10 mėnesių, kad bendra jo kadencijos trukmė neviršytų aštuonerių metų,

               PRIĖMĖ ŠĮ SPRENDIMĄ:

            1 straipsnis
            Europos maisto saugos tarnybos valdančiosios tarybos nariais laikotarpiui nuo 2020 m. liepos 1 d. iki 2024 m. birželio 30 d. skiriami šie asmenys:

                        —

                        Aivars BĒRZIŅŠ,

                        —

                        Georgi Kirilov GEORGIEV,

                        —

                        Ulrich HERZOG,

                        —

                        Didier HOUSSIN,

                        —

                        Eleni IOANNOU-KAKOURI (3),

                        —

                        Giuseppe RUOCCO.

            2 straipsnis
            Europos maisto saugos tarnybos valdančiosios tarybos nariu laikotarpiui nuo 2020 m. liepos 1 d. iki 2023 m. balandžio 30 d. skiriamas šis asmuo:

                        —

                        Michael WINTER.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2020 m. birželio 26 d.

                  Tarybos vardu

                  Pirmininkė

               A. METELKO-ZGOMBIĆ

            (1)  OL L 31, 2002 2 1, p. 1.

            (2)  2015 m. balandžio 20 d. Tarybos sprendimas, kuriuo skiriamas Europos maisto saugos tarnybos valdančiosios tarybos narys (OL C 142, 2015 4 29, p. 1), ir 2016 m. birželio 16 d. Tarybos sprendimas, kuriuo skiriami septyni Europos maisto saugos tarnybos valdančiosios tarybos nariai (OL C 223, 2016 6 21, p. 7).

            (3)  Iš vartotojams atstovaujančių organizacijų.